Document ID: 32006R1849

KOMMISSIONENS FORORDNING (EF) Nr. 1849/2006
af 14. december 2006
om ændring af forordning (EF) nr. 2032/2003 om den anden fase af det tiårs arbejdsprogram, der er omhandlet i artikel 16, stk. 2, i Europa-Parlamentets og Rådets direktiv 98/8/EF om markedsføring af biocidholdige produkter
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter (1), særlig artikel 16, stk. 2, og
ud fra følgende betragtninger:
(1)
For at forbedre adgangen til oplysninger bør der udarbejdes vurderingsrapporter på grundlag af de rapporter, medlemsstaternes kompetente myndigheder forelægger, og de bør være omfattet af de samme regler for adgang til oplysninger som de kompetente myndigheders rapporter. En vurderingsrapport bør tage udgangspunkt i den oprindelige rapport fra den kompetente myndighed med alle de ændringer, der under evalueringsprocessen er foretaget i den på baggrund af dokumenter, bemærkninger og oplysninger.
(2)
For at opnå større juridisk klarhed bør det bestemmes, at biocidholdige produkter, der indeholder anmeldte aktivstoffer, som det er besluttet ikke at optage i bilag I, IA eller IB til direktiv 98/8/EF, for så vidt angår nogle af eller alle de anmeldte produkttyper, enten fordi de er udgået af undersøgelsesprogrammet, eller fordi de efter en vurdering er fundet uacceptable, udfases efter den 1. september 2006.
(3)
Medlemsstaterne har i overensstemmelse med artikel 4b i Kommissionens forordning (EF) nr. 2032/2003 (2) behandlet dossierer om anmodning om forlængelse af perioden for markedsføring af biocidholdige produkter, der indeholder bestemte aktivstoffer, og accepteret dem, der var fuldstændige. Det er derfor hensigtsmæssigt at tillade, at de stoffer, der er omfattet af de accepterede dossierer, forbliver på markedet efter den 1. september 2006, indtil de er vurderet som led i det tiårige undersøgelsesprogram.
(4)
For en række anmeldte kombinationer af eksisterende aktive stoffer/produkttyper har deltagerne enten trukket deres anmeldelser tilbage eller misligholdt deres forpligtelser, og ingen andre virksomheder eller medlemsstater har tilkendegivet interesse i at få status som deltager inden for de fastsatte tidsfrister. Bilag II, III og V til forordning (EF) nr. 2032/2003 bør ændres i overensstemmelse hermed.
(5)
For et af de stoffer, der er optaget i bilag II til forordning (EF) nr. 2032/2003 under EF-nummer 404-690-8, er to produkttyper udeladt, selv om de var anmeldt inden for tidsfristerne i Kommissionens forordning (EF) nr. 1896/2000 af 7. september 2000 om den første fase i det program, der er omhandlet i artikel 16, stk. 2, i Europa-Parlamentets og Rådets direktiv 98/8/EF om biocidholdige produkter (3), og Kommissionens forordning (EF) nr. 1687/2002 af 25. september 2002 om en yderligere anmeldelsesperiode for visse aktive stoffer, der allerede er markedsført til anvendelse i biocidholdige produkter som fastlagt i artikel 4, stk. 1, i forordning (EF) nr. 1896/2000 (4). Bilag II til forordning (EF) nr. 2032/2003 bør ændres i overensstemmelse hermed.
(6)
Navnene på nogle af de stoffer, der er optaget som BKC og DDAC i bilag II til forordning (EF) nr. 2032/2003, forekommer også i bilag III til samme forordning. De pågældende stoffer bør derfor udgå af bilag III til forordning (EF) nr. 2032/2003.
(7)
Forordning (EF) nr. 2032/2003 bør ændres i overensstemmelse med det foranstående.
(8)
De i denne forordning fastsatte foranstaltninger er i overensstemmelse med udtalelse fra Det Stående Udvalg for Biocidholdige Produkter -
UDSTEDT FØLGENDE FORORDNING:
Artikel 1
I forordning (EF) nr. 2032/2003 foretages følgende ændringer:
1)
I artikel 4, stk. 2, indsættes følgende afsnit:
»Efter den 1. september 2006 sikrer medlemsstaterne, at biocidholdige produkter, der indeholder aktive stoffer, som er anmeldt til vurdering inden for rammerne af undersøgelsesprogrammet, og som det er besluttet ikke at optage i bilag I, IA eller IB til direktiv 98/8/EF, for så vidt angår nogle eller alle anmeldte produkttyper, ikke længere markedsføres på deres område til de pågældende produkttyper; denne beslutning skal have virkning 12 måneder efter, at den er trådt i kraft, medmindre andet er fastsat deri.«
2)
I artikel 11 indsættes følgende som nyt stk. 4:
»4. Den rapporterende medlemsstat udarbejder på grundlag af de dokumenter og oplysninger, der er omhandlet i artikel 27, stk. 2, i direktiv 98/8/EF, en ajourført rapport fra den kompetente myndighed, hvis dokument I fra da af benævnes vurderingsrapporten. Denne vurderingsrapport gennemgås i Det Stående Udvalg for Biocidholdige Produkter.«
3)
Artikel 12 affattes således:
»Artikel 12
Når den rapporterende medlemsstat har indsendt den kompetente myndigheds rapport i overensstemmelse med artikel 10, stk. 5, eller når en vurderingsrapport er færdiggjort eller ajourført i Det Stående Udvalg for Biocidholdige Produkter, gør Kommissionen rapporten og eventuelle ajourføringer heraf offentligt tilgængelige i elektronisk form med undtagelse af oplysninger, som skal behandles som fortrolige i overensstemmelse med artikel 19 i direktiv 98/8/EF.«
4)
Bilag II ændres som anført i bilag I til nærværende forordning.
5)
Bilag III ændres som anført i bilag II til nærværende forordning.
6)
Bilag V ændres som anført i bilag III til nærværende forordning.
7)
Bilag VII ændres som anført i bilag IV til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 14. december 2006.

Labels: 1
20
0
3
12